
Kedves Olvasó!

Ha megtaláltad ezt a naplót, akkor valószínűleg meghaltam. Csakis ezért engedhettem meg, hogy bárki rátaláljon a beszámolómra arról, ami velem történt. Amin keresztül kellett mennem miattuk. Amin még mindig keresztül kell mennem miattuk.

Ha ezt olvasod… akkor meghaltam, és az Ördöggerinc Társaság a felelős érte. Akárki is légy, valószínűleg te leszel a következő.










	
Az elején kellene kezdenem, hogy lásd az összefüggéseket, így megérted majd, hogyan járathatták velem a bolondját ilyen sokáig, és hogyan lettem az, ami most vagyok. Minden bizonnyal halott. Határozottan halott, mert te, kedves Olvasó, megtaláltad a naplómat. Megesküdtem, hogy ha életben hagynak, eltüntetek minden bizonyítékot, ami ellenük szól…

Tekintettel arra, hogy hová tervezem elrejteni a naplót, biztosan a Nevaeh Egyetemen tanulsz. Én is itt tanultam. Amikor megkaptam a Mariah Greenberg-ösztöndíjat, azt hittem, megütöttem a főnyereményt. Arra számítottam, hogy minden álmom valóra válik a Nevaeh Egyetemen. Mekkorát tévedtem!










	
Egy hónappal a tanév kezdete után hallottam először az Ördöggerinc Társaságról. A barátaimmal egy buliban voltunk a Prosper-tó partján, és hallottam, ahogy néhány lány valami beavatásról pusmog, és azt találgatják, kiket fognak kiválasztani. A kiválasztás feltételei nyilvánvalónak tűntek: legyenek gazdagok, befolyásosak, szépek – de csak a legjobbak kaptak meghívást. Ugyanakkor nyilvánvalóan kiválasztottak néhány statisztát is, csak úgy véletlenszerűen. A lányok ágyútölteléknek hívták őket.










	
Valaki meghalt. Senki sem fog róla beszélni, és amikor megpróbáltam kikérdezni az egyik tanulótársamat, mi történt, hirtelen elhallgatott. Csak annyit tudok, hogy egy Sarah Black nevű lány éjfélkor állítólag leugrott a Cats Peakről. Ha nincs köze hozzá az ÖGT-nek, akkor miért tesz úgy mindenki, mintha semmi se történt volna? Vagy ami még rosszabb: miért tesznek úgy, mintha a lány nem is létezett volna? Hátborzongató, és most, hogy tudom, amit tudok a beavatásokról… Száz százalékig biztos vagyok benne, hogy lelökték.










	
Mostanra már biztosan kitaláltad, hogy az ÖGT ebben az évben engem is beválasztott az állítólag random beavatottjai közé. Csupán egyetlen héttel Sarah Black Cats Peak-i öngyilkossága után elkaptak, miközben úton voltam az étkezdébe vacsorázni. Valaki zsákot húzott a fejemre, majd erőszakkal begyömöszöltek egy furgonba. Hosszú ideig tényleg azt hittem, hogy meg fogok halni. Nyilván… nem haltam meg, különben nem írnám most ezt a beszámolót. De az a beavatás ráébresztett, hogy le kell írnom mindent… arra az esetre, ha úgy végezném, mint Sarah. Minden bizonnyal úgy is végeztem, ha jelenleg ezt olvasod.

A francba! Ha olvasod… kérlek, nehogy úgy járj, mint én. Legyél okosabb nálam, és ne bízz senkiben!







Első fejezet





– A kurva életbe, ez most komoly? – nyögtem, miközben az orrnyergemet dörzsöltem. Amikor újra kinyitottam a szememet, csúnya látvánnyal szembesültem: az autómat összekarcolták egy kulccsal. Az én gyönyörű 1973-as Pontiac Firebirdöm, amit gyerekkoromban olyan féltő gonddal hoztam rendbe apámmal. A legdrágább kincsem… aminek a bal oldalán, a lángvörös festésben mély seb húzódott az orrától a faráig.

– Sajnálom, kölyök. – A sokat látott autószerelőm megvonta a vállát. – Akárki tette, mindenképpen kárt akart okozni. Fedezi a biztosításod?

Visszanyeltem a könnyeimet.

– Nem… csak a töréskárt. – A részmunkaidős állásommal csak ennyit engedhettem meg magamnak, miután kifizettem a tandíjat és a számlákat.

A szerelőm sóhajtott egyet.

– A francba, kölyök, nem tom, mit mondjak. A legjobb ajánlatom ötezer-nyolcszáz, és akkor is az egyik tanulómra kell rábíznom a munkát. Az ilyen autókat…

– …drága fenntartani – morogtam, elismételve azt, amit az elmúlt években minden egyes alkalommal elmondott nekem, amikor javításra volt szükségem. – Tudod, hogy nem adhatom el, Rex. Nem az enyém.

Rám vigyorgott.

– Tudom, de egy kérdést megér. Ha az öreged legközelebb erre jár, küldd be hozzám, jó?

Vágtam egy grimaszt.

– Persze.

– Szóval. Mihez kezdjünk ezzel az ocsmánysággal? – A ronda sebhelyre mutatott a kocsimon, ami elég mély volt, több helyen még a fémet is behorpasztotta. Ha bármilyen más autóról lett volna szó, hagytam volna az egészet, és akkor hozattam volna rendbe a kárt, amikor megengedhetem magamnak, de egyszerűen nem kockáztathattam meg, hogy rozsdásodni kezdjen. Egy ilyen autónál nem.

Az arcomat dörzsölve megint felnyögtem.

– Javítsd meg! Szerzek rá pénzt… valahonnan. – Az órámra pillantottam. – Ha már itt tartunk, órára kell mennem.

A szerelőm bólintott, és megpaskolta a vállamat.

– Rendben, kölyök. Hagyd csak itt! Hívlak, amint elkészült. Viszont eltarthat néhány hétig, amíg lesz időm beszerezni a festéket.

Nem meglepő. Mindig egy örökkévalóságig tartott, amíg alkatrészeket szerzett a Firebirdömhöz, szóval a megfelelő festék megtalálása sem fog gyorsan menni.

– Köszi, Rex.

Leverten, sóhajtva indultam el a szervizből gyalog, és igazítottam egyet a hátizsákomon, miközben a buszmegálló felé tartottam. A helyi főiskola csak néhány megállóra volt, és mivel nem kellett parkolóhelyet keresnem, ezúttal korán beértem az órára.

Egész nap idegeskedtem, és kész küzdelem volt ebéd után a filozófia-előadásra koncentrálni. A tudatalattim remélhetőleg magába szívta az információkat, mert mire véget ért a napom, a füzetem tele volt stresszlevezető firkálgatással.

Hogy a picsába szedjek össze még ötezer-nyolcszáz dollárt, amikor így is épphogy boldogulok? Ha szólnék anyámnak, a nap végére már a számlámon is lenne a pénz, némi egészséges többlettel megfejelve, de ezt a megoldást egy porcikám sem kívánta. Egyrészt: az nem az ő pénze. Másrészt: a kocsi apám kicsikéje… és miután Anyu épp valaki máshoz készült hozzámenni, őrült nagy tiszteletlenségnek tűnt. Ráadásul huszonegy vagyok, nem szaladgálhatok anyucihoz segítségért, valahányszor citromot kapok az élettől.

Viszont vésztervnek még jó lehet, ha félre tudom tenni a büszkeségemet.

Mintha a gondolataimmal megidéztem volna, megszólalt a telefonom, a kijelzőn pedig az ANYU felirat látszott egy vicces fotó kíséretében, amin szívecskét próbált formázni a kezével. Mosolyognom kellett, valahányszor megláttam.

– Szia, Anyu! – köszöntem a fülemhez emelve a telefont, miközben a buszmegálló felé baktattam.

– Szia, szívem! Milyen volt az órád? – Anyukám meleg, mézédes hangja azonnal enyhített a mellkasomat görcsösen szorító stresszen, amit a pénz miatt éreztem. Elmosolyodtam, és mindent elmeséltem neki a legutóbbi projektről, amit a klasszikusirodalom-professzoromtól kaptam. Imádta, ha tudja, mit csinálok a fősulin, én pedig szívesen meséltem róla. Még segített is jobban megértenem az anyagot, amikor neki magyaráztam.

Csacsogtunk egy darabig, amíg megérkezett a busz, és felszálltam rá. A buszjegyem pityegését meghallva Anyu félbeszakított.

– Ashley, te buszon vagy? – kérdezte értetlenül. – Mi történt a Firebirddel?

Az ajkamba haraptam, és felnyögtem magamban. Nem szóltam neki a karcolásról, mert tudtam, hogy megint előkerülne a pénztéma. Tudta, mennyire szeretem az autómat, de azt is, mennyit ér, és úgy gondolta, hogy ez csak egy autó.

– Semmi – hazudtam –, csak környezettudatos döntéseket hozok. Károsanyag-kibocsátás meg ilyenek. – Elfintorodtam, mert utáltam minden egyes hazug szavamat. Anyu és én nem szoktunk hazudni egymásnak, és most sem ment jól.

A kínos csend a vonal másik végén arról árulkodott, hogy tudja, füllentek, de ahelyett, hogy számonkérte volna rajtam, csak sóhajtott egyet.

– Oké, szívem. Akkor ma este nálunk vacsorázol?

Hang nélkül káromkodtam és grimaszoltam egyet.

– Sajnálom, de nem. Teljesen megfeledkeztem róla, és extra műszakot vállaltam. – Most pedig mindennél nagyobb szükségem volt a pénzre. Az esti műszak jobban fizetett, és általában a borravaló is jobb volt, mint napközben.

– Semmi baj – válaszolta Anyu az ítélkezés legkisebb jele nélkül –, de Max és én nagyon szeretnénk beszélni veled valamiről. Holnap el tudnál jönni hozzánk?

Maxnek – anyám főnökének és újdonsült vőlegényének – gyakorlatilag saját otthona volt Lake Prosperben, de Anyu szerint az nem volt elég otthonos, és meggyőzte, hogy inkább költözzön hozzá ide, Panner Valley-be. Iszonyú aranyosak voltak együtt, ezt el kellett ismernem, habár nehezen vette be a gyomrom, amikor nemrég bevallották a közel nyolc éve tartó kapcsolatukat. Összességében érthető volt, miért titkolóztak: el akarták kerülni a pletykákat, és nem akarták igazolni a sztereotípiákat, hiszen Anyu Max titkárnője volt.

– Igen, persze. Sajnálom. Kérlek, mondd meg Maxnek is, hogy sajnálom. Fogadok, hogy már elkezdett főzni. – Max imád főzni, és nagyon jól csinálja. Nála minden étkezés felér egy fine dining élménnyel.

Anyám felnevetett.

– Igen, el, de nem gond. Szerintem Nate beugrik, és az a fiú minden alkalommal úgy eszik, mintha éheztetnék.

Felvontam a szemöldökömet.

– Figyelmeztetés nélkül rám eresztettétek volna a mostohatestvéremet? Mondhatom, szép! Holnap is ott lesz? – Annak ellenére, hogy anyám és Max már egy hónapja eljegyezték egymást, még nem találkoztam Max fiával, Nate-tel. Az elmúlt évek során valószínűleg ő is ugyanannyit tudott a szüleink kapcsolatának természetéről, mint én.

– A holnapban nem vagyok biztos – felelte Anyu. – Megkérdezem. De a napokban már találkozni fogsz vele. Folyton olyan elfoglaltak vagytok mindketten.

Ebben igaza volt, legalábbis ami engem illetett. Még egyszer megerősítettem, hogy másnap együtt fogunk vacsorázni, aztán befejeztem a hívást, ugyanis a busz közeledett a megállómhoz. Négy háztömbnyi sétára volt a kétszobás lakástól, amin öt lánnyal osztoztam. A bérleti díjak húzósak voltak Panner Valley-ben, nekem pedig nem volt szükségem a saját szoba luxusára, hiszen nem volt említésre méltó szerelmi életem.

Egy órával később már a személyzeti bejáraton robogtam be a Serenitybe, az elegáns wellnessközpontba, ahol masszőrként dolgozom.

– Késtél! – kiabált ki Meg, a főnököm, amikor berontottam az öltözőbe, hogy átvegyem a formaruhámat.

– Bocsi! – válaszoltam, miközben átrángattam a pólómat a fejemen, és belebújtam a fekete japán ujjú ingbe, aminek a mellrészébe bele volt hímezve a nevem. – Busszal kellett jönnöm.

Meg odajött hozzám, és elfintorodott.

– Gond van azzal a szexi kocsiddal?

Felsóhajtottam.

– Valami seggfej úgy végigkarcolta a kulcsával, mintha személyes oka lett volna rá. Szóval, ha van még extra műszak, amire kellene ember…

– Vettem – bólintott. – Nos, az első kliensed már itt is van. Elintézem vele a kérdőívet. Villantott egy Rolexet, szóval szép borravalóra számíthatsz.

Nevettem, és begomboltam az ingemet, miközben Meg kifelé tartott az előtérbe, ahol a kliensem várakozott. Utáltam késve és kimerülten érkezni a munkába, de nem volt mit tenni. Amilyen gyorsan csak tudtam, lecseréltem a farmeromat a formaruha vászonnadrágjára, és hullámos, fahéjbarna hajamat profi kontyba igazítottam a fejem tetején.

Kifelé jövet az öltözőből gyors pillantást vetettem az órára, és megállapítottam, hogy csak hat percet késtem, de ettől még a kliensnek kijáró időből vett el, szóval be kell hoznom… Ez pedig azt jelenti, hogy a műszakom végéig csúszásban leszek.

A Serenity közkívánatra nemrég vezette be a hosszabb nyitvatartást, és ennek én is nagyon örültem. Az esti műszak jobban fizetett, és könnyebb volt összeegyeztetni az óráimmal is, de az volt a hátránya, hogy gyakran támolyogtak be elázott üzletemberek egy-egy happy hour után happy ending iránt érdeklődve.

Mi nem ilyen masszázst kínáltunk.

– Elég jó pasi – suttogta Meg, és átadta a felírótáblát, miközben elmentem mellette az előtérbe vezető folyosón.

Elfojtottam a nevetést, szemrehányó pillantást vetettem rá, aztán finoman meglegyintettem a táblával.

– Csitt! Ez aztán a profizmus…

Meg grimaszolva és kuncogva továbbment, engem pedig magamra hagyott, hogy üdvözöljem a kliensemet, és bemutatkozzak neki.

Gyorsan átfutottam az űrlapot, amit az imént töltött ki. Fejben összeszedtem a fontos információkat, miközben befordultam a sarkon.

– Üdvözlöm! Heath, igaz? Ashley vagyok, ma este én leszek a terapeutája. Mondja… – Felpillantottam a tábláról, hogy a kliensemre mosolyogjak, és majdnem elharaptam a nyelvemet.

Basszus. Meg nem túlzott. Őrülten jó pasi.

– Mit mondjak? – kérdezett vissza. Sötét szemöldökét felvonta, mogyoróbarna szeme vidáman villant, miközben úgy bámultam rá, mint egy kibaszott szarvas a fényszóróra. Nemcsak jóképű volt, hanem magas – legalább egy fejjel magasabb nálam – és izmos is. Széles válla láttán a tenyerem viszketett, hogy munkához láthasson.

Pislogtam néhányszor, próbáltam felidézni, mit is akartam mondani, és az arcom felforrósodott zavaromban.

– Elnézést… bocsánat. Ashley vagyok, a terapeutája.

– Ezt a részt már mondtad – tájékoztatott megjátszott suttogással.

Jézusom!

– Ó, igen, persze! Kérem, kövessen!

Igyekezetemben, hogy esetlenségemet leplezzem, visszasiettem a folyosóra, és gondosan kerültem, hogy egyáltalán rá kelljen néznem, miközben a szobámba vezettem. Mint minden kliensemnél, most is kinyitottam az ajtót, aztán nyitva tartottam neki, hogy előreengedjem, de nagyot kellett nyelnem, mert belépés közben olyan közel jött, hogy szinte hozzám ért.

Mi az ördög történik? Olyan volt, mintha egyenesen egy erotikus álomból lépett volna elő – magas, széles, gyönyörű mosolyú… és mindjárt a kezem közé kaphatom. Össze kell szednem magam, nehogy még a végén kirúgjanak.

– Öhm… kimegyek, hogy levetkőzhessen – mondtam, és imádkoztam, hogy az arcom ne legyen vörös. – Amikor elkészült, feküdjön a lepedő alá, az arca kerüljön a lyukba. – Gyakorlott mozdulatokkal visszahajtottam a felső réteget, aztán gyorsan lejjebb vettem a világítást, mielőtt kijöttem a szobából.

Amint becsukódott az ajtó, a falnak dőltem, és lehunytam a szemem. Megpróbáltam lehiggadni. Annyi történt, hogy kimerült, kaotikus állapotban érkeztem, ő meg egy nagyon jóképű férfi. Ez minden. Volt nagyjából három percem, amíg levetkőzik, ami elegendő arra, hogy újra megtaláljam a belső békémet.

– Jól vagy, Ash? – kérdezte az egyik kollégám, egy Dwayne nevű nagydarab fickó, amikor kijött a saját szobájából a folyosó végén.

Odanéztem, és határozottan bólintottam.

– Igen, minden oké.

Csak egy vonzó kliens. Nem nagy ügy. Mindig vannak ilyenek, és még soha nem viselkedtem úgy, mint egy idióta, szóval ez a fickó sem lesz kivétel. Szigorúan profi hozzáállásra van szükség. Amint hasra fekszik, csak egy újabb test lesz ő is, olyan, mint mindenki más, akit eddig masszíroztam. Összpontosíts az izmokra, a csomókra, a feszes pontokra… A többire oda se figyelj!

Könnyű azt mondani.


Második fejezet





Miután bekopogtattam, hogy ellenőrizzem, készen áll-e a kliensem, olyan halkan – és professzionálisan – surrantam vissza a szobába, amennyire csak tudtam. Két éve dolgoztam a Serenityben, és ez idő alatt több száz embert masszíroztam már meg, így ezen a ponton a mozdulataim olyanok voltak, mint egy rituálé. Letettem a felírótáblámat a kis pultomra, és alaposan megmostam a kezemet, közben pedig általában mindenféléről beszélgettem a kliensemmel, hogy segítsek neki ellazulni.

Ezúttal azonban erővel kellett rávennem magamat, hogy egyáltalán megszólaljak.

– Szóval, öhm… vannak problémás területek, amiket szeretné, hogy kezelésbe vegyek, Mr. Jones? – A vezetéknevére váltottam, hátha így le tudom küzdeni a késztetést, hogy flörtölni kezdjek vele.

Mélyről jövő nevetés hallatszott az asztal felől.

– Szólíts Heathnek, Ash. Nem bánod, ha Ashnek hívlak, ugye?

Bassza meg! A hangja ezután álmaimban is kísérteni fog, ebben biztos voltam. Odavoltam a mély hangokért, ami szerepet játszott a hangoskönyvek iránti rajongásomban is.

– Persze – dünnyögtem. – Szóval… problémás részek? – Beszéd közben előkészítettem az olajaimat.

– Aha, a bal vállam – válaszolta a férfi azon a szexis, mély hangon. – Régi rotátorköpeny-sérülés, ami ebben a hidegben rendesen be szokott állni.

Bólintottam. Gondolatban feljegyeztem, és kritikusabb szemmel mértem fel izmos hátát.

– Oké, ezen segíthetünk. Még valami?

– Csak a szokásos. Izomfeszesség a stressz miatt.

Akaratlanul is hangosan nevettem fel, aztán visszafogtam magam. Ez nem profihoz méltó, Ash!

– Tényleg kinevettél? – kérdezte Heath, és felemelte az arcát az asztalról, majd rám hunyorgott.

Az arcom azonnal lángba borult.

– Bocsánat, ez udvariatlan volt.

Felmordult, és visszaeresztette a fejét az asztalon lévő lyukba, én pedig újra lélegzethez jutottam.

– Hadd találjam ki! Az jutott eszedbe, hogy vajon min stresszelhet egy ilyen srác, mint én?

Az olajok felé fordultam, és a tömény levendulás relax illatúval kentem be a kezemet. Nehogy még mélyebbre ássam el magam, válasz helyett nekiláttam a kezelést elindító mozdulatoknak.

Mindig végig kellett mennem néhányszor a hátizmokon, hogy kiismerjem a terepet. Már az első érintések után fájdalmasan nyilvánvaló volt, mennyire feszült valaki.

– Próbáljon meg ellazulni! – mormoltam, és a homlokomat ráncoltam, amikor a teste még jobban befeszült, mintha szándékosan ellenállna az utasításomnak. Elfojtottam egy frusztrált sóhajt, és beletörődve próbáltam meg egyszerűen csak mindent beleadni. Szívás masszírozni valakit, aki feszült, és kényelmetlenül érzi magát, de meg lehet csinálni.

Megkönnyebbülésemre azonban a feszesség néhány percen belül elkezdett kiengedni, a légzése egyenletessé vált, és elérte azt a tökéletes, félálomszerű szintet. Azt szerettem a legjobban, ha a klienseim ebben az állapotban vannak, amíg masszírozok.

A következő egy órában teljes csendben dolgoztam, miközben a fuvolák és az eső megnyugtató zenéje töltötte meg a szobát, tökéletesen keveredve Heath mély, egyenletes légzésével és időnkénti nyögéseivel. Felébredt, amikor a vállsérülésén kezdtem dolgozni – nem viccelt, amikor arról beszélt, hogy mennyire be van állva –, de aztán azonnal ellazult, majd álomba merült, amint áttértem a másik oldalára.

Amikor lejárt az idő, szinte sajnáltam, hogy el kell mennie. Különös, tekintve, hogy tényleg nem beszélgettünk többet, mint bármelyik másik klienssel.

– Oké, Heath, végeztünk – mondtam halkan, mert nem akartam túl hirtelen felébreszteni. – Hogy érezte magát?

Halkan felnyögött, az izmai pedig megfeszültek, ahogy felemelte a fejét.

– Beszarás – motyogta. – Ez tényleg jó volt, Ash.

Elmosolyodtam, örültem a reakciójának.

– Oké. Nos, akkor hagyom felöltözni. Nem kell sietni, odakint találkozunk.

– Várj! – Felém nyúlt, és megfogta a csuklómat, mielőtt arrébb mehettem volna.

Cserben hagytak a szavak, amint lepillantottam oda, ahol hosszú ujjai átfogták a csuklómat. Szorosan, de nem fájdalmasan. A félelem szikrája lobbant fel a mellkasomban, de gyorsan emlékeztettem magamat, hogy a biztonsági szolgálat csak egy sikításnyira van.

